Ek glo in Jesus Christus, Sy eniggebore Seun, ons Here
May 14, 2017 by oosgemeente	Leave a Comment
Erediens Sondag 14/05/2017: ’n Woordeskat vir geloof: Ek glo in Jesus Christus, Sy eniggebore Seun, ons Here. Teks: Matteus 1:18-25; Heidelbergse Kategismus Sondag 11,12,13.
Daar is nie baie dinge wat jy hoef te weet om ’n Christen te wees nie, maar daar is wel ’n paar dinge waarsonder jy nie meer ’n Christen genoem kan word nie. Die kerk het vroeg reeds bely wat die inhoud van ’n ware geloof is. Daardie belydenis ken ons vandag as die Apostoliese geloofsbelydenis. Hierin is twaalf artikels wat iemand moet glo om ’n Christen te wees. Sondag oggend oordink ons die tweede van daardie artikels: ek glo in Jesus Christus, Sy eniggebore Seun, ons Here.
Hierin hoor ons dat die Seun van God se naam Jesus is, wat verlosser beteken. Jesus is die openbaring van die God van ons verlossing. Hy wil ons nie net verlos nie, Hy probeer ons nie net verlos nie, maar Hy doen dit daadwerklik: “en jy moet Hom Jesus noem, want dit is Hy wat sy volk van hulle sondes sal verlos.” Ook word die Seun van God Christus genoem. Dit is nie Sy naam nie, maar Sy titel. Hy is gesalf deur God self vir ’n bepaalde taak: om ons profeet, priester en koning te wees. As eniggebore Seun van die Vader het Jesus nie ’n begin of einde nie. Hy behoort as mens tot die wese van God, ja, saam met die Vader en die Gees is Hy die één ware God en die ewige lewe en daarom kan ons Hom ook Here noem.
Hoe kan jy dan die Here Jesus Christus persoonlik ken, as God met jou? Al wat jy kort is niks nie. Jy moet met leë hande voor God kom. Jy word ’n Christen genoem omdat jy deur die geloof ‘n lid van Christus is en daardeur deel aan sy salwing het sodat jy sy Naam kan bely, jouself as ‘n lewende dankoffer aan Hom kan toewy en in hierdie lewe met ’n vrye gewete teen die sonde en die duiwel kan stry en hierna met Christus in ewigheid oor alle skepsels kan regeer. Kyk buite jouself, ontvang Hom deur die geloof en jy sal verlos word.
Posted in: Preke	Tagged: apostoliese geloofsbelydenis, Christus, geloof, Heidelbergse Kategismus, Jesus, secret herbs and spices, woordeskat vir geloof